Avainsanat

Tiivistelmä



Avainsanat

1. Palvelujen tarjoamisen vapaus - Rajoitukset - Kielto - Kansalaisuuteen perustuva syrjintä - Peitelty syrjintä

(ETY:n perustamissopimuksen 59 artikla ja 60 artiklan kolmas kohta)

2. Palvelujen tarjoamisen vapaus - Rajoitukset - Työnantajilta perittävät sosiaalimaksut ilman vastaavaa työntekijöiden saamaa sosiaalista etua - Perusteltavuus yhteiseen etuun vedoten - Ei hyväksyttävissä

(ETY:n perustamissopimuksen 59 ja 60 artikla)

3. Palvelujen tarjoamisen vapaus - Rajoitukset - Sosiaalimaksut, jotka vaaditaan työnantajilta, jotka ovat sijoittautuneet muuhun jäsenvaltioon kuin siihen, jossa työ suoritetaan - Perusteltavuus vähimmäispalkkoja koskevaan lainsäädäntöön vedoten - Ei hyväksyttävissä

(ETY:n perustamissopimuksen 59 ja 60 artikla)

4. Palvelujen tarjoamisen vapaus - Jäsenvaltioon sijoittautunut yritys, jolla on työntekijöinä kolmansien maiden kansalaisia - Työn suorittaminen muussa jäsenvaltiossa - Velvollisuus suorittaa viimeksi mainitussa jäsenvaltiossa sosiaaliturvamaksujen työnantajaosuus ilman vastaavaa työntekijöiden saamaa sosiaalista etua - Perustamissopimuksen kanssa yhteensoveltumaton rajoitus

(ETY:n perustamissopimuksen 59 ja 60 artikla)

Tiivistelmä

$$1. ETY:n perustamissopimuksen 59 artiklan ja 60 artiklan kolmannen kohdan määräyksillä poistetaan kaikki syrjintä, joka kohdistuu palvelujen tarjoajaan hänen kansalaisuutensa perusteella tai sen vuoksi, että hän on sijoittautunut muuhun jäsenvaltioon kuin siihen, jossa palvelu on määrä suorittaa. Näin ollen kyseisillä määräyksillä kielletään paitsi palvelujen tarjoajan kansalaisuuteen perustuva avoin syrjintä, myös kaikki peitellyn syrjinnän muodot, joissa näennäisesti neutraaleja kriteerejä soveltaen päädytään tosiasiassa samaan tulokseen.

2. Lainsäädäntöä, jossa työnantajan edellytetään maksavan työntekijöiden osalta sosiaalimaksu ilman, että työntekijät saavat minkäänlaista sosiaalista etua, ei voida järkevästi perustella työntekijöiden sosiaaliseen suojeluun liittyvillä yleisen edun mukaisilla syillä.

3. Yhteisön oikeus ei ole esteenä sille, että jäsenvaltiot ulottavat vähimmäispalkkaa koskevan lainsäädäntönsä tai työmarkkinaosapuolten tekemät vähimmäispalkkaa koskevat työehtosopimukset koskemaan kaikkia kyseisen jäsenvaltion alueella palkkatyötä eli myös tilapäistyötä tekeviä henkilöitä siitä riippumatta, mihin jäsenvaltioon työnantaja on sijoittautunut; yhteisön oikeus ei myöskään ole esteenä sille, että jäsenvaltiot aiheellisin keinoin huolehtivat siitä, että näitä sääntöjä noudatetaan. Aiheellisina keinoina ei voida kuitenkaan pitää lainsäädäntöä tai käytäntöä, jossa palvelujen tarjoamisen vapautta rajoittava sosiaalimaksu tai siihen rinnastettava maksu määrätään yleisesti kaikille palvelujen tarjoajille, jotka ovat sijoittautuneet muuhun jäsenvaltioon ja joiden palveluksessa on kolmansien maiden kansalaisia, siitä riippumatta, ovatko työnantajat ottaneet huomioon sen jäsenvaltion voimassa olevan vähimmäispalkkaa koskevan lainsäädännön, jossa palvelua tarjotaan, sillä tällainen yleisluontoinen toimenpide ei luonteeltaan ole sovelias keino saada työnantajat noudattamaan näitä säännöksiä, eikä se myöskään millään tavoin hyödytä asianomaisia työntekijöitä.

4. Yhteisön oikeus on esteenä sille, että jäsenvaltio velvoittaa työnantajan, joka on sijoittautunut muuhun jäsenvaltioon ja harjoittaa tilapäisesti toimintaa kyseisessä jäsenvaltiossa käyttäen työvoimanaan kolmansien maiden kansalaisia, suorittamaan sosiaaliturvamaksujen työnantajaosuuden kyseisten työntekijöiden osalta, jos kyseinen työnantaja on velvollinen suorittamaan vastaavat maksut samojen työntekijöiden ja samojen työntekokausien osalta sijoittautumisvaltionsa lainsäädännön nojalla ja jos maksujen suorittaminen siinä jäsenvaltiossa, jossa palvelu suoritetaan, ei anna

asianomaisille työntekijöille minkäänlaista sosiaalista etua. Tällainen velvoite ei ole perusteltu siinäkään tapauksessa, että sen tavoitteena on tasata taloudellisia etuja, joita työnantaja mahdollisesti on saanut jättäessään ottamatta huomioon vähimmäispalkkaa koskevan sen jäsenvaltion lainsäädännön, jossa palvelu suoritetaan.